CELEX: 62015CN0468
Language: sk
Date: 2015-09-03 00:00:00
Title: Vec C-468/15 P: Odvolanie podané 3. septembra 2015: PT Perindustrian dan Perdagangan Musim Semi Mas (PT Musim Mas) proti rozsudku Všeobecného súdu (siedma komora) z 25. júna 2015 vo veci T-26/12, PT Perindustrian dan Perdagangan Musim Semi Mas (PT Musim Mas)/Rada Európskej únie

26.10.2015   
            
            
               SK
            
            
               Úradný vestník Európskej únie
            
            
               C 354/27
            
         Odvolanie podané 3. septembra 2015: PT Perindustrian dan Perdagangan Musim Semi Mas (PT Musim Mas) proti rozsudku Všeobecného súdu (siedma komora) z 25. júna 2015 vo veci T-26/12, PT Perindustrian dan Perdagangan Musim Semi Mas (PT Musim Mas)/Rada Európskej únie
   (Vec C-468/15 P)
   (2015/C 354/29)
   Jazyk konania: angličtina
   
      Účastníci konania
   
   
      Odvolateľka: PT Perindustrian dan Perdagangan Musim Semi Mas (PT Musim Mas) (v zastúpení: D. Luff, advokát)
   
      Ďalší účastníci konania: Rada Európskej únie, Európska komisia, Sasol Olefins & Surfactants GmbH, Sasol Germany GmbH
   
      Návrhy odvolateľky
   
   Odvolateľka navrhuje, aby Súdny dvor:
   
               —
            
            
               vyhlásil odvolanie za prípustné a dôvodné,
            
         
               —
            
            
               zrušil rozsudok Všeobecného súdu Európskej únie z 25. júna 2015 vo veci PT Perindustrian dan Perdagangan Musim Semi Mas (PT Musim Mas)/Rada Európskej únie, T-26/12,
            
         
               —
            
            
               rozhodol s konečnou platnosťou vo veci a vyhovel žalobným návrhom, ktoré PT Musim Mas uviedla pred Všeobecným súdom a v súlade s tým zrušil antidumpingové clo uložené odvolateľke vykonávacím nariadením Rady (EÚ) č. 1138/2011 (1) z 8. novembra 2011, ktorým sa ukladá konečné antidumpingové clo a s konečnou platnosťou vyberá dočasné clo uložené na dovoz určitých mastných alkoholov a ich zmesí s pôvodom v Indii, Indonézii a Malajzii, a vykonávacím nariadením Rady (EÚ) č. 1241/2012 (2) z 11. decembra 2012, ktorým sa mení a dopĺňa vykonávacie nariadenie (EÚ) č. 1138/2011,
            
         
               —
            
            
               zaviazal Radu a vedľajších účastníkov konania na znášanie vlastných trov konania a náhradu trov konania vzniknutých odvolateľke v tomto konaní a konaní pred Všeobecným súdom.
            
         
      Odvolacie dôvody a hlavné tvrdenia
   
   Odvolateľka uvádza, že napadnutý rozsudok by mal byť zrušený na základe štyroch odvolacích dôvodov zhrnutých nižšie.
   Po prvé Všeobecný súd porušil článok 2 ods. 10 písm. i) nariadenia Rady (ES) č. 1225/2009 z 30. novembra 2009 (ďalej len „základné nariadenie“) nesprávnym uplatnením pojmu „jeden hospodársky subjekt“ a prijatím záveru, že odvolateľka a ICOF S netvoria jeden hospodársky subjekt.
   Po druhé Všeobecný súd porušil článok 2 ods. 10 písm. i) základného nariadenia tým, že nesprávne rozhodol, že Rada dostatočne preukázala, že činnosti, ktoré vykonával ICOF S boli podobné činnostiam obchodného zástupcu pracujúceho na základe provízie. Všeobecný súd uviedol na podklade dostupných dôkazov nedostatočné a diskriminačné odôvodnenie.
   Po tretie Všeobecný súd porušil prvý pododsek článku 2 ods. 10 základného nariadenia tým, že nesprávne konštatoval, že Rada nevytvorila asymetriu medzi normálnou hodnotou a vývoznou cenou.
   Po štvrté Všeobecný súd nesprávne uplatnil zásadu riadnej správy vecí verejných, keď nesprávne akceptoval, že Rada použila iba vlastné dôkazy, keď zároveň ignorovala relevantné dôkazy a informácie predložené Rade zo strany odvolateľky počas antidumpingového vyšetrovania.
   
      (1)  Ú. v. EÚ L 293, s. 1.
   
      (2)  Ú. v. EÚ L 352, s. 1.